32001R1205
L 163/14
JURNALUL OFÍCIAL AL UNIUNII EUROPENE
REGULAMENTUL (CE) NR. 1205/2001 AL COMISIEI
din 19 iunie 2001
de modificare pentru prima dată a Regulamentului (CE) nr. 2488/2000 al Consiliului de menținere a înghețării fondurilor în cazul Dlui Milosevic și a persoanelor asociate lui
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2488/2000 al Consiliului din 10 noiembrie 2000 de menținere a înghețării fondurilor în cazul Dlui Milosevic și a persoanelor asociate lui și de abrogare a Regulamentelor (CE) nr. 1294/1999 și (CE) nr. 607/2000 și a articolului 2 din Regulamentul (CE) nr. 926/98 (1), în special a articolul 4 alineatul (2) litera (a),
întrucât:
(1)
În conformitate cu articolul 1 din Regulamentul (CE) nr. 2488/2000, toate fondurile și resursele financiare de altă natură deținute în afara granițelor Republicii Iugoslavia de către Dl Milosevic și a persoanelor fizice asociate lui sunt înghețate, iar fondurile și resursele financiare nu trebuie puse la dispoziția sau în beneficiul persoanelor menționate, potrivit listei din anexa I la regulament. Comisia este autorizată să aducă amendamente anexei ținând cont de deciziile de punere în aplicare a Poziției comune 2000/696/PESC (2).
(2)
Prin Poziția comună 2001/115/PESC (3), Consiliul a modificat prevederile Poziției comune 2000/696/PESC în privința interdicției de admitere în Uniunea Europeană. A devenit astfel necesară modificarea Regulamentului (CE) nr. 2488/2000.
(3)
Măsurile prevăzute în prezentul regulament sunt în conformitate cu avizul Comitetului de gestionare prevăzut la articolul 5 din Regulamentul (CE) nr. 2488/2000,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 2488/2000 se înlocuiește cu textul anexei la prezentul regulament.
Articolul 2
Prezentul regulament intră în vigoare în ziua următoare datei publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 iunie 2001.